**Proces – verbal**

**Încheiat azi miercuri 31 martie 2021 cu ocazia derulării şedinţei ordinare a Consiliului Local Coroisânmărtin,**

Sedinţa a fost convocată la data de 25 martie 2021 cu Dispoziţia primarului nr.30/2021.

De la şedinţă absentează domnii Tânţărean Claudiu Ioan şi Varga Rebeka, doamna Varga a informat secretarul general că nu va putea da curs convocării. La şedinţă participă şi delegatul sătesc Deneş Florin.

Sedinţa se desfăşoară în Căminul Cultural Coroisânmărtin respectandu-se regulile de distanţare socială, domnul preşedinte Bartos Martin Csaba supune la vot proiectul Ordinii de Zi transmis cu 5 zile înainte de data şedinţei :

1. **Proiect de Hotărare privind efectuarea serviciului de pază pe raza comunei.**
2. **Proiect de Hotarâre privind aprobarea încheierii unui contract cu o Societate care prestează serviciul de curăţenie şi dezinfecţie în incinta clădirii Primăriei.**
3. **Proiect de Hotărâre privind aprobarea încheierea unui nou contract cu Asociaţia ,,Caritas” Alba Iulia având ca obiect îngrijirea la domiciliu.**
4. **Proiect de Hotărâre privind aprobarea modalităţii de decontare a navetei cadrelor didactice pentru anul 2021.**
5. **Proiect de Hotărâre privind buna gospodarire a localităţilor.**
6. **Intrebări, răspunsuri, puncte de vedere.**

In continuare secretarul dă citire procesului verbal al şedinţei anterioare care este aprobat cu unanimitate de voturi de către domnii consilieri.

Pentru primul punct al Ordinii de Zi primarul dă citire Proiectului de Hotărâre şi referatului de aprobare în care se subliniază că este necesară ori prelungirea contractului cu firma care execută servicul de pază pe raza comunei ori încheierea unui nou contract , în funcţie de achiziţia prin paltforma SEAP întrucât contractul expiră la începutul lunii iunie.

Condiţiile care se propun sunt cele existente la această dată suma maxima de 9 mii şi 20 de de lei şi mentinerea a patru angajati, câte unul pentru fiecare sat. Primarul spune că firma de pază a încheiat contracte cu agenţii pe 4 ore sau 8 ore în funcţie de situaţia agenţilor, unii fiind şi beneficiari ai pensiei de handicap iar alţii au acceptat contracte part-time.

Domnul Suciu Gheorghe Iuliu propune pază doar prin intermediul camerelor video aşa cum se procedează la comuna Zagăr de exemplu, întrucât a constatat de-a lungul vremii că agenţii nu îşi fac treaba, rar a văzut paznicii prin sate noaptea.

Domnul Mircia Tănasă combate punctul de vedere al domnului Suciu Gheorghe Iuliu spunând că elementul om este primordial în activitatea de pază iar camerele sunt doar accesorii la această activitate şi că oricum aceste camere ar trebui monitorizate cu personal, activitate care trebuie plătită şi nu are acceiaşi eficienţă ca şi paza efectivă pe sate, agentul de pază poate anunţa izbucnirea unui incendiu de exemplu, fiind un factor important şi în acest domeniu, domnul primar completând că şi în perioadele în care comuna a fost sub ape agenţii de pază sau implicat exemplar.

Domnul Moldovan Călin susţine că nu este nevoie de monitorizarea camerelor, trebuie suplimentat numărul acestora şi mai ales trebuie pus accent pe calitatea lor.

Domnul Gândilă spune că şi elementul om poate fi departe de locul furtului, dând exemplu o păţanie recentă, dar consideră că domnul primar poate aprecia dacă poate suporta cheltuiala în urma creionării bugetului iar generaţia camerelor o consideră importantă.

Domnul primar consideră că nu poate lăsa satele fără pază şi mai mult banii care se cheltuie au rămas la căteva familii din sate, fiind completat de domnul Tănasă Mircia care spune că paznicii răspund conform Planului de pază, dacă nu informeaza asupra incidentelor intervenite în timpul serviciului pot fi traşi la răspundere.

Doamna Sekely Ana Maria completează că nu putem face comparatie cu Zăgărul întrucât este o comună mai mica formata din doar două sate iar secretarul spune că achiziţia de camere de generaţie actuală poate face obiectul altei hotărâri în viitor.

Domnul Gândilă întreabă pe ce perioadă se încheie contractual, răspunsul fiind că pe un an, dupa care domnul preşedinte supune la vot. Domnii consilieri votează ,,pentru” cu excepţia domnului Suciu Gheorghe Iuliu care se abţine adoptându-se **HCL nr. 13/2021**.

Pentru punctual 2 domnul primar dă citire Proiectului de hotărâre explicând faptul că după pensionarea guardului a decis să coopteze o Firmă de curăţenie care să efectueze săptămânal curăţenia astfel că s-au economisit destul de mulţi bani. Pe viitor se poate angaja guard dar după ce se renovează din caminele culturale, doar pentru incinta primăriei nu merită angajat personal, funcţionarii îşi mai fac şi ei curat în birouri. Domnul Gândilă spune că dacă este economie pentru buget şi celor din primărie le convine nu vede de ce nu s-ar vota hotărârea. Se supune la vot **HCL nr.14/2021** se adoptă cu unanimitate de voturi.

Pentru punctul 3 privind încheierea unui nou contract cu Asociaţia ,,Caritas” având ca obiect îngrijirea la domiciliu a persoanelor nevoiaşe, determinate prin anchetă socială, domnul primar dă citire Proiectului de hotărâre şi explică faptul că faţă de anul precedent domnii de la Caritas solicită o creştere a contravalorii prestaţiilor de la 3900 lei/lună la 4500 lei/lună, creşterea se datorează costurilor suplimentare pe care le implică această activitate.

Domnul Gândilă apreciază ca fiind utilă contractarea unui astfel de serviciu dar văzând cheltuielile lunare îl întreabă pe domnul primar de ce nu depune un proiect pe fonduri europene în numele uat-ului pentru construirea unei azil în comună întrucât populaţia este îmbătrânită şi un asemenea Centru ar fi foarte util?. Chiar dacă gestionarea ar fi greoaie la început avantajele cu siguranţa nu ar întârzia să apară. Deasemenea Domnul Gândilă spune că la un asemenea Centru gestionat de către primărie, care nu urmăreşte realizarea de profit, s-ar putea practica tarife rezonabile în comparatie cu un centru privat a cărui orientare este spre maximizarea profitului.

Domnul primar spune că are încă în evaluare o propunere de proiect pentru copii cărora să li se asigure masă caldă şi cadre didactice după scoala obligatorie însă deocamdată a ramas pe loc întrucât doamna director a şcolii din comună, prezentă la discuţie, a confirmat că nu vor fi 25-30 de copii prezenţi aşa cum este prevazut în condiţiile de eligibilitate ale proiectului iar despre Centru pentru vârsnici spune că are cunoştinţa despre existenţa unei astfel de centru în comuna Papiu Ilarian dar aici au avut la dispoziţie construcţia astfel costurile au fost mai mici dar şi aşa are informaţii că au fost nevoiţi să crească mult tarifele şi oricum pentru depunerea unei asemenea proiect trebuie să fie deschisă o sesiune.

Domnul Gândilă spune că pe fonduri europene se finanţează din temelie construcţia, toată infrastructura şi funcţionalitatea chiar dacă şi comunităţii locale i se va pretinde un anumit aport şi că trebuie ca proiectul să fie pregătit din timp astfel încât la deschiderea unei sesiuni de finanţare să fie pus la punct. Domnii consilieri fiind intrebaţi de către domnul Gândilă ce părere au în legătură cu propunerea dânsului nu se pronunţă.

Domnul primar spune că va reveni cu explicaţii legat de acest subiect la şedinţa viitoare până atunci va încerca să afle cât mai multe detalii.

Domnul preşedinte supune la vot **HCL nr.15/2021** este adoptată cu unanimitate de voturi.

Se trece la punctul 4 privind aprobarea modalităţii de decontare a navetei cadrelor didactice la care primarul dă citire proiectului de hotărâre subliniind că este dreptul cadrelor didactice la decontare, însă în anii anteriori au fost unele incidente neplăcute care nu fac cinste cadrelor didactice întrucât au fost cazuri în care s-a încercat abuzul de acest drept, fapt pentru care reprezentanţii primăriei au fost nevoiţi să recurgă la măsuri care să tempereze acest gen de atitudine care se manifesta în special în perioada vacanţelor când nu exista o evidenţă clară a prezenţei cadrelor didicatice la şcoală.

Si domnii consilieri sustin că trebuie să se deconteze doar drumurile efectuate, domnul Gândilă spune că unele cadre se plâng de stufoşenia dosarelor care stau la baza decontării, secretarul spunând că primăria nu pretinde decât ca situatia înaintată de către conducerea Scolii lună de lună să fie reală, altceva nimic în plus.

Se supune la vot, **HCL nr.16/2021** este adoptată cu unanimitate de voturi.

Pentru ultimul punct legat de gospodărirea localitătilor dupa citirea proiectului de hotărâre domnul Gândilă spune că dânsului i se par o suprapunere de atribuţii, în luna ianuarie fiind dezbătută o hotărâre asemănătoare. Secretarul spune că atribuţiile sunt preluate din textul Ordonanţei care este incidentă acestei problematici, hotărârea este solicitată anual de către echipele de control constituite la nivel de judeţ pe această cazuistică. Se ajunge la concluzia că în Ordonanţa nr.21/2002 sunt cuprinse generic unele nuanţe care diferenţiază atribuţiile şi responsabilităţile atât pentru persoane fizice sau juridice cât şi pentru autorităţi.

Domnul viceprimar prezintă un incident surprins de curând în care se dovedeşte că sunt persoane care aduc deşeuri din altă parte şi le aruncă pe raza comunei, speţa fiind adusă la cunoştintă postului de poliţie local. Deasemenea domnul viceprimar dă exemplu unui incident petrecut în satul Odrihei unde un cetăţean a incendiat cauciucuri iar pompierii fiind chemaţi la faţa locului au aplicat o amendă de 1500 lei.

Domnul primar spune că se vor lua măsuri coercitive nu numai pe linie de curaţenie dar şi la urbanism sau circulaţie pe drumurile publice însă din păcate aceste măsuri, având în vedere că amenzile nu sperie pe nimeni, nu pot tempera comportamentele deviante şi nu exista un minim respect pentru convieţuirea socială.

Domnul Moldovan Călin spune că rânduială în faţa curtilor trebuie să-şi facă fiecare chiar dacă este vorba de domeniul public, mai putin bătânii care chiar nu pot, şi să nu astepte nimeni să vină primăria sau altcineva sa-i facă curat, domnii consilieri fiind de acord.

Domnul Gândilă consideră că ar trebui suplimentat numărul de coşuri pentru peturi, domnul primar spunând că se va da comandă pentru că într-adevăr dacă se umplu se face dezordine în jurul lor.

Se supune la vot **HCL nr.17/2021** se adoptă cu unanimitate de voturi.

In final secretarul sugerează că ar trebui identificat un criteriu în baza căruia să fie distribuite compostoarele către cetăţeni întrucât sunt nedistribuite de multă vreme, domnii consilieri încercând să vină cu propuneri.

Nemaifiind alte discuţii şedinţa se încheie, domnul primar, în spiritul tradiţiei locale, serveşte consilierii cu bucate în memoria tatălui său decedat de curând.

**Preşedinte, Contrasemnează :**

**Bartos Martin Csaba Secretar General, Pop Mircea**